b'\n_START_ARTICLE_\nPyykkilauta\n_START_PARAGRAPH_\nPyykkilauta eli pesulauta on pyykin k\xc3\xa4sinpesussa k\xc3\xa4ytett\xc3\xa4v\xc3\xa4 ty\xc3\xb6kalu. Se muodostuu puisesta tai metallisesta suorakulmaisesta kehyksest\xc3\xa4, jonka keskell\xc3\xa4 on vierekk\xc3\xa4isi\xc3\xa4 harjanteita sis\xc3\xa4lt\xc3\xa4v\xc3\xa4 levy. Perinteisesti levy voi olla tehty puurimoista tai uurretusta puulevyst\xc3\xa4, aallotetusta sinkkipellist\xc3\xa4, messingist\xc3\xa4 tai lasista. Nykyaikaisimpia pyykkilautamateriaaleja ovat muovit._NEWLINE_Perinteisen pyykkilaudan puukehyksen pystyrimat jatkuvat yleens\xc3\xa4 alasp\xc3\xa4in lyhyin\xc3\xa4 jalkoina, joiden varassa pyykkilautaa pidet\xc3\xa4\xc3\xa4n pesusaavin pohjalla niin, ett\xc3\xa4 pyykist\xc3\xa4 puristuva pesuliuos valuu takaisin pesusaaviin._NEWLINE_Pesuaineliuoksessa liotetun pyykin hankaaminen pyykkilautaa vasten irrottaa likaa kankaan pinnasta ja pakottaa pesuliuosta kankaan l\xc3\xa4pi, jolloin lika irtoaa tehokkaasti. Em\xc3\xa4nn\xc3\xa4n tietokirja vuodelta 1958 neuvoo pyykin liottamiseen 4\xe2\x80\x9310 tunnin ajan kylm\xc3\xa4ss\xc3\xa4 pesuliuoksessa, mink\xc3\xa4 j\xc3\xa4lkeen pyykki\xc3\xa4 hangataan pesulautaa vasten ensin haaleassa, sitten kuumemmassa pesuliuoksessa. Lopuksi pyykki keitet\xc3\xa4\xc3\xa4n pyykkipadassa ja huuhdellaan useaan kertaan puhtaalla vedell\xc3\xa4. Menetelm\xc3\xa4 sopii valkopyykille eli liinavaatteille ja muille l\xc3\xa4mp\xc3\xb6\xc3\xa4 ja kulutusta kest\xc3\xa4ville puuvilla- ja pellavavaatteille, ei v\xc3\xa4ltt\xc3\xa4m\xc3\xa4tt\xc3\xa4 nykyajan v\xc3\xa4rikk\xc3\xa4ille keinokuituvaatteille._NEWLINE_Vauraissa maissa pyykkilaudan ovat syrj\xc3\xa4ytt\xc3\xa4neet pesukoneet, mutta kehittyviss\xc3\xa4 maissa pyykkilautaa k\xc3\xa4ytet\xc3\xa4\xc3\xa4n yh\xc3\xa4 paljon. Pyykkilauta on suosittu my\xc3\xb6s kes\xc3\xa4m\xc3\xb6kkioloissa sek\xc3\xa4 sotilaiden ja muiden liikkuvaa leiriel\xc3\xa4m\xc3\xa4\xc3\xa4 viet\xc3\xa4vien keskuudessa. Pyykkilautaa k\xc3\xa4ytet\xc3\xa4\xc3\xa4n my\xc3\xb6s huovutuksessa.\n_START_SECTION_\nHistoriaa\n_START_PARAGRAPH_\nPuisen, uritetun pyykkilaudan arvellaan olevan per\xc3\xa4isin Pohjoismaista 1700\xe2\x80\x931800-luvuilta. Suomessa ne olivat yleisi\xc3\xa4 viel\xc3\xa4 1920-luvulla, mutta niiden huonona puolena oli lyhyt k\xc3\xa4ytt\xc3\xb6ik\xc3\xa4 puupinnan alettua rispaantua hankauksesta ja m\xc3\xa4rkyydest\xc3\xa4. Aaltopellist\xc3\xa4 valmistetun pyykkilaudan patentoi Yhdysvalloissa Stephen Rust vuonna 1833, mutta galvanoidustakin pellist\xc3\xa4 valmistettu pyykkilauta ruostui melko pian ja saattoi alkaa tahrata vaatteita. Liukkaan ja per\xc3\xa4\xc3\xa4nantamattoman pinnan tarjoavia lasisia pyykkilautoja tunnetaan 1800-luvun puoliv\xc3\xa4list\xc3\xa4 alkaen; Suomessa ne alkoivat yleisty\xc3\xa4 1930-luvulla. Niiden etuna on my\xc3\xb6s painavuus, mink\xc3\xa4 ansiosta ne pysyv\xc3\xa4t helpommin pystyss\xc3\xa4 pyykkipaljussa pyrkim\xc3\xa4tt\xc3\xa4 nousemaan kelluvaan asentoon. Haittapuolena on s\xc3\xa4rkyvyys ty\xc3\xb6n tiimellyksess\xc3\xa4 ja nopeissa l\xc3\xa4mp\xc3\xb6tilan vaihteluissa. Muovisia pyykkilautoja sek\xc3\xa4 pyykkilaudan ja pesuvadin yhdistelmi\xc3\xa4, joissa vadin sis\xc3\xa4sein\xc3\xa4 on osittain aallotettu, k\xc3\xa4ytet\xc3\xa4\xc3\xa4n paljon muun muassa Japanissa.\n_START_SECTION_\nPyykkilauta soittimena\n_START_PARAGRAPH_\nPyykkilautoja k\xc3\xa4ytet\xc3\xa4\xc3\xa4n my\xc3\xb6s rytmisoittimena ly\xc3\xb6m\xc3\xa4ll\xc3\xa4 ja hankaamalla laudan uritettua pintaa jollakin kovalla esineell\xc3\xa4, kuten sormustimilla varustetuin sormin. Pyykkilautaa on k\xc3\xa4ytetty erityisesti varhaisessa jazzissa, zydeco-musiikissa ja skiffless\xc3\xa4.'